SPOROČILO KOMISIJE

Objava skupnega števila pravic v obtoku v letu 2019 za namene rezerve za stabilnost v okviru sistema EU za trgovanje z emisijami, vzpostavljenega z Direktivo 2003/87/ES

(2020/C 164/05)

1. Uvod

Leta 2015 sta Svet in Evropski parlament sprejela sklep o vzpostavitvi rezerve za stabilnost trga (1) v okviru sistema EU za trgovanje z emisijami (ETS), vzpostavljenega z Direktivo 2003/87/ES Evropskega parlamenta in Sveta (2). Rezerva za stabilnost trga je začela delovati januarja 2019. Njen namen je preprečiti, da trg ogljika EU deluje z velikim strukturnim presežkom pravic, saj je s tem povezano tveganje, da EU ETS ne bi mogel zagotoviti potrebnega signala za naložbe, da bi na stroškovno učinkovit način dosegli cilj zmanjšanja emisij EU. Njen namen je tudi povečati odpornost EU ETS v povezavi z neravnovesji med ponudbo in povpraševanjem, da bi lahko trg EU ETS deloval na urejen način.

Sklep določa, da od leta 2017 dalje Komisija vsako leto do 15. maja objavi skupno število pravic v obtoku. Ta številka določa, ali bi bilo treba nekatere pravice, ki naj bi se prodale na dražbi, vključiti v rezervo ali pa bi jih bilo treba iz rezerve sprostiti.

Komisija je 14. maja 2019 objavila skupno število pravic v obtoku leta 2018, ki je znašalo približno 1,65 milijarde pravic (3). V skladu s pravili o rezervi za stabilnost trga bi bilo treba po tej objavi vključiti v rezervo 397 178 358 pravic v obdobju od 1. septembra 2019 do 31. avgusta 2020 (4) v obliki zmanjšanega števila pravic za prodajo na dražbi.

To sporočilo je četrta objava za namene rezerve za stabilnost trga in zadeva leto 2019. Vsebuje skupno število pravic v obtoku in podrobno razlago, kako je bilo to število izračunano. S to objavo bo določeno število pravic, ki bodo vključene v rezervo od septembra 2020 do avgusta 2021.

2. Delovanje rezerve za stabilnost trga

Rezerva za stabilnost trga deluje samodejno, kadar je skupno število pravic v obtoku izven vnaprej določenega razpona. Pravice se dodajo v rezervo, če skupno število pravic v obtoku presega zgornjo mejo 833 milijonov pravic. Pravice se iz rezerve sprostijo, če je skupno število pravic v obtoku manjše od 400 milijonov pravic. V praktičnem smislu se pravice v rezervo dodajo z zmanjšanjem količin pravic za prodajo na dražbi in se iz rezerve sprostijo s prodajo 100 milijonov več pravic na dražbi v prihodnosti.

Objava skupnega števila pravic v obtoku, na podlagi katerega se bodo pravice v rezervo dodajale ali iz nje sproščale, je zato ključni element za delovanje rezerve.

V okviru revizije EU ETS (5) so bile v delovanje rezerve za stabilnost trga uvedene pomembne spremembe. V obdobju od 2019 do 2023 je odstotek skupnega števila pravic v obtoku, ki določa število pravic, vključenih v rezervo, če se preseže zgornja meja 833 milijonov pravic, začasno podvojen z 12 % na 24 %. Poleg tega od leta 2023 pravice iz rezerve za stabilnost trga, ki presegajo obseg količine pravic za prodajo na dražbi za predhodno leto, ne bodo več veljavne.

Na podlagi tega sporočila bo zato 24 % (6) skupnega števila pravic v obtoku vključenih v rezervo v dvanajstmesečnem obdobju od 1. septembra 2020 dalje. Od obsega količine pravic za prodajo na dražbi držav članic in Združenega kraljestva se bo odštel ustrezen znesek, in sicer glede na njihove deleže pravic za prodajo na dražbi. V tem okviru se opozarja, da se do 31. decembra 2025 pravice, ki se prerazporedijo zaradi solidarnosti in rasti znotraj Unije, ne upoštevajo pri določitvi ustreznih deležev.

3. Skupno število pravic v obtoku

V skladu s členom 1(4) Sklepa (EU) 2015/1814 je skupno število pravic v obtoku „skupno število pravic, izdanih v obdobju od 1. januarja 2008, vključno s številom pravic, ki so bile v navedenem obdobju izdane na podlagi člena 13(2) Direktive 2003/87/ES, ter pravic do uporabe mednarodnih dobropisov, ki jih naprave uveljavljajo v okviru EU ETS v zvezi z emisijami do 31. decembra danega leta, od katerega se odštejejo skupne tone preverjenih emisij naprav v okviru EU ETS med 1. januarjem 2008 in 31. decembrom danega leta, vse pravice, ki so bile ukinjene v skladu s členom 12(4) Direktive 2003/87/ES, in število pravic v rezervi.“

Če povzamemo, skupno število pravic v obtoku, ki so pomembne za polnjenje in sproščanje rezerve za stabilnost trga, se izračuna po naslednji enačbi:

skupno število pravic v obtoku = ponudba – (povpraševanje + pravice v rezervi za stabilnost trga).

Skupno število pravic v obtoku določajo trije različni elementi: prvič, ponudba pravic od 1. januarja 2008, drugič, povpraševanje po pravicah (število predanih in ukinjenih pravic), ter tretjič, imetja rezerve.

Kot je predvideno v Sklepu (EU) 2015/1814, se pravice za letalstvo in preverjene emisije iz letalstva v tem kontekstu ne upoštevajo.

3.1. Ponudba

Ponudbo pravic na trgu določa pet različnih elementov:

— pravice, prenesene iz obdobja 2008–2012 (druga faza),

— pravice, ki so bile brezplačno dodeljene od 1. januarja 2013 do 31. decembra 2019 (7), vključno s pravicami, dodeljenimi iz rezerve za nove udeležence,

— pravice, izdane za prodajo na dražbi med 1. januarjem 2013 (8) in 31. decembrom 2019 (9), vključno s pravicami, ki so bile v obdobju 2014–2016 odštete od količin pravic za prodajo na dražbi, in pravicami, ki so bile odštete od količin za prodajo na dražbi v letu 2019 na podlagi sporočil Komisije z dne 15. maja 2018 in 14. maja 2019,

— pravice, ki jih je Evropska investicijska banka (EIB) monetizirala za namene programa „NER300“,

— pravice do mednarodnih dobropisov, ki jih naprave uveljavljajo v zvezi z emisijami do 31. decembra 2019.

Število pravic, prenesenih iz druge faze EU ETS, znaša 1 749 540 826 pravic (10). Ta „skupna količina prenesenih pravic“ predstavlja skupno število pravic, ki so bile izdane v drugi fazi EU ETS in niso bile predane zaradi kritja preverjenih emisij ali ukinjene. Za namen določitve skupnega števila pravic v obtoku tako predstavlja število pravic ETS, ki so bile v obtoku na začetku obdobja 2013–2020 („tretja faza“), tj. 1. januarja 2013, in se kot taka upošteva pri izračunu.

Število pravic, ki so bile brezplačno dodeljene med 1. januarjem 2013 in 31. decembrom 2019, vključno s pravicami, dodeljenimi iz rezerve za nove udeležence, znaša 5 850 263 308 (11).

V skladu s poročili o dražbah prek skupnega dražbenega sistema in ustreznih samostojnih dražbenih sistemov (12) znaša število pravic, ki so bile med 1. januarjem 2013 in 31. decembrom 2019 prodane na dražbi, vključno s t. i. zgodnjimi dražbami, 5 229 748 000.

Število pravic, ki so bile v obdobju 2014–2016 odštete od količin pravic za prodajo na dražbi, je v skladu s členom 1(2) Sklepa (EU) 2015/1814, in sicer 900 000 000.

Število pravic, ki so bile leta 2019 odštete od količin pravic za prodajo na dražbi na podlagi sporočil Komisije z dne 15. maja 2018 in 14. maja 2019, je 264 731 936 oz. 132 392 786 pravic.

EIB je monetizirala 300 000 000 pravic za namene programa NER300 (13).

Upravičenost do mednarodnih dobropisov, ki jih naprave uveljavljajo v zvezi z emisijami do 31. decembra 2019 ustreza 450 221 816 (14).

3.2. Povpraševanje

Povpraševanje sestavljajo skupne preverjene emisije naprav med 1. januarjem 2013 (15) in 31. decembrom 2019, ki znašajo 12 193 929 203 (16), ter pravice, ki so bile v istem obdobju ukinjene, kar predstavlja 348 581 pravic.

3.3. Imetja rezerve za stabilnost trga

V skladu s členom 1(2) Sklepa (EU) 2015/1814 je bilo 900 milijonov pravic, ki so bile v obdobju 2014–2016 odštete od količin pravic za prodajo na dražbi, vključenih v rezervo, ko je začela delovati 1. januarja 2019.

Na podlagi sporočila Komisije z dne 15. maja 2018 (17) je bilo v obdobju od 1. januarja 2019 do 31. avgusta 2019 v rezervo vključenih 264 731 936 pravic.

Na podlagi sporočila Komisije z dne 14. maja 2019 (18) je bilo v obdobju od 1. septembra 2019 do 31. decembra 2019 v rezervo vključenih 132 392 786 pravic.

V obdobju do 31. decembra 2019 je bilo torej v rezervi 1 297 124 722 pravic.

3.4. Skupno število pravic v obtoku

Glede na navedeno znaša skupno število pravic v obtoku 1 385 496 166 pravic.

4. Zaključek

V skladu s pravili rezerve za stabilnost trga bo v dvanajstmesečnem obdobju od 1. septembra 2020 do 31. avgusta 2021 vanjo vključenih skupno 332 519 080 pravic.

Naslednja objava, v kateri bo določeno polnjenje rezerve od septembra 2021 do avgusta 2022, bo sledila maja 2021.

Pregled

Ponudba (a) prenos iz druge faze 1 749 540 826 (b) brezplačne pravice za obdobje od 1. januarja 2013 do 31. decembra 2019, vključno iz rezerve za nove udeležence 5 850 263 308 (c) skupno število pravic, ki so bile prodane na dražbi med 1. januarjem 2013 in 31. decembrom 2019, vključno z zgodnjimi dražbami 5 229 748 000 (d) pravice, ki so bile v obdobju 2014–2016 odštete od količin pravic za prodajo na dražbi 900 000 000 (e) pravice, ki so bile v letu 2019 odštete od količin pravic za prodajo na dražbi na podlagi sporočil Komisije z dne 15. maja 2018 in 14. maja 2019 397 124 722 (f) število pravic, ki jih je Evropska investicijska banka monetizirala za namene programa NER300 300 000 000 (g) pravice do mednarodnih dobropisov, ki jih naprave uveljavljajo v zvezi z emisijami do 31. decembra 2019. 450 221 816 Vsota (ponudba) 14 876 898 672 Povpraševanje (a) tone preverjenih emisij naprav v okviru EU ETS med1. januarjem 2013 in 31. decembrom 2019 12 193 929 203 (b) pravice, ki so bile do 31. decembra 2019 ukinjene v skladu s členom 12(4) Direktive 2003/87/ES 348 581 Vsota (povpraševanje) 12 194 277 784 Imetja rezerve za stabilnost trga Število pravic v rezervi 1 297 124 722 Skupno število pravic v obtoku 1 385 496 166

(1) Sklep (EU) 2015/1814 Evropskega parlamenta in Sveta z dne 6. oktobra 2015 o vzpostavitvi in delovanju rezerve za stabilnost trga za sistem Unije za trgovanje z emisijami toplogrednih plinov in spremembi Direktive 2003/87/ES (UL L 264, 9.10.2015, str. 1).

(2) Direktiva 2003/87/ES Evropskega parlamenta in Sveta z dne 13. oktobra 2003 o vzpostavitvi sistema za trgovanje s pravicami do emisije toplogrednih plinov v Skupnosti in o spremembi Direktive Sveta 96/61/ES (UL L 275, 25.10.2003, str. 32).

(3) Glej Sporočilo Komisije, C(2019) 3288 final, na voljo na: https://ec.europa.eu/clima/sites/clima/files/ets/reform/docs/c_2019_3288_en.pdf.

(4) Prispevki posameznih držav članic v rezervo za stabilnost trga od 1. septembra do 31. decembra 2019 in od 1. januarja do 31. avgusta 2020 so bili objavljeni v Poročilu Komisije Evropskemu parlamentu in Svetu – Poročilo o delovanju evropskega trga ogljika, COM(2019) 557 final, objavljenem 31. oktobra 2019.

(5) Direktiva (EU) 2018/410 Evropskega parlamenta in Sveta z dne 14. marca 2018 o spremembi Direktive 2003/87/ES za krepitev stroškovno učinkovitega zmanjšanja emisij in nizkoogljičnih naložb ter Sklepa (EU) 2015/1814 (UL L 76, 19.3.2018, str. 3).

(6) Kar predstavlja 2 % na mesec.

(7) Brezplačna dodelitev s strani Združenega kraljestva je bila prekinjena od 1. januarja 2019. Brezplačna dodelitev za leto 2019 je bila sproščena februarja 2020 in se zato ne upošteva pri izračunu ponudbe pravic do 31. decembra 2019 (glej Sklep Komisije z dne 17. decembra 2018 o navodilih centralnemu administratorju, da začasno prekine sprejemanje ustreznih postopkov za Združeno kraljestvo za brezplačno dodelitev, dražbo in izmenjavo mednarodnih dobropisov v okviru evidence transakcij Evropske unije (C(2018) 8707). Namesto tega bo vključena v izračun naslednje leto.

(8) Ta številka vključuje t. i. zgodnje dražbe, tj. pravice, veljavne za obdobje 2013–2020, ki so se prodale na dražbi pred 1. januarjem 2013.

(9) Tudi prodaja pravic na dražbi s strani Združenega kraljestva je bila prekinjena od 1. januarja 2019. Prodaja pravic na dražbi s strani Združenega kraljestva se je nadaljevala marca 2020 in se zato tudi ne upošteva pri izračunu ponudbe pravic do 31. decembra 2019. Namesto tega bo vključena v izračun naslednje leto.

(10) Glej poročilo o trgu ogljika iz leta 2015; COM(2015) 576.

(11) Na podlagi izvlečka iz evidence transakcij EU (EUTL) z dne 1. aprila 2020.

(12) Na voljo na naslovu: http://www.eex.com/en/products/environmental-markets/emissions-auctions/archive in https://www.theice.com/marketdata/reports/148.

(13) Prva tranša v višini 200 milijonov pravic (prodana v letih 2011 in 2012) in druga tranša v višini 100 milijonov pravic (prodana v letih 2013 in 2014); za več podrobnosti glej https://ec.europa.eu/clima/sites/clima/files/lowcarbon/ner300/docs/summary_report_ner300_monetisation_en.pdf.

(14) Na podlagi izvlečka iz EUTL z dne 1. aprila 2020.

(15) V zvezi s preverjenimi emisijami v obdobju 2008–2012 glej pojasnila glede skupne količine shranjenih pravic (oddelek 3.1).

(16) Skupne preverjene emisije temeljijo na izvlečku iz EUTL z dne 1. aprila 2020, da bi se upoštevale preverjene emisije, ki so bile sporočene do 31. marca 2020. Emisije, ki so bile sporočene po tem datumu, v tem skupnem znesku torej niso upoštevane.

(17) C(2018) 2801.

(18) C(2019) 3288.